København, 20. juni 2013  
  
VEGA & Beatbox Concerts præsenterer  
 **Indierock-kvartetten Half Moon Run fra Montreal indtager VEGA til oktober  
  
Half Moon Run – Mumford & Sons-support spiller solo i VEGA**  
 *De imponerede publikum som support for Mumford & Sons i et udsolgt Falconer Salen i foråret. Den 22. oktober vender den canadiske indierock-kvartet Half Moon Run tilbage til Danmark, hvor de gæster VEGA med debutalbummet* Dark Eyes*.*

Den unge kvartet [Half Moon Run](http://halfmoonrun.com/) fra musik-metropolen Montreal i Canada har allerede optrådt i Danmark og overbevist et dansk publikum med deres folkede indierock. Det skete blandt andet i april i Falconer Salen, hvor Half Moon Run varmede op til den udsolgte koncert med Mumford & Sons.   
  
**Debutalbum udkommer internationalt**  
Half Moon Run består af sangerne og multiinstrumentalisterne Devon Portielje, Conner Molander, Dylan Phillips og Isaac Symonds. De dannede bandet i Montreal for tre år siden, og i 2012 udkom deres debutalbum, der fik titlen *Dark Eyes*, i hjemlandet til meget positiv omtale i canadiske musikmedier og blogs.  
  
Den 1. juli udkommer albummet internationalt, herunder i Danmark. Hør allerede nu singleforløberen ”[Full Circle](http://www.youtube.com/watch?v=azV0Y7v6wsg)” samt det iørefaldende nummer ”[Call Me in the Afternoon](http://www.youtube.com/watch?v=c_yengUrkaU)”. Der er mulighed for at høre flere folk-inspirerede indierock-numre fra debuten live på scenen i Lille VEGA, når Half Moon Run lægger vejen forbi Vesterbro til efteråret.

**Kommunikerede gennem musikken**  
De fire fyre i Half Moon Run fandt hinanden på den aktive Montreal-musikscene via en annonce og deres fælles interesse for at skabe musik. Da de først begyndte at spille sammen i øvelokalet, kendte de ikke hinanden og havde svært ved at snakke sammen. Til gengæld kommunikerede de glimrende gennem musikken, fortæller bandet.   
  
Venskabet er kommet senere, men det var især mystikken ved at skabe musik sammen med fremmede musikere, det satte gang i Half Moon Run, fortæller trommeslager Dylan Phillips:

*”Vi kendte ikke hinanden, og det var virkelig spændende at spille et trommestykke og så høre et guitarstykke, som jeg aldrig ville havde tænkt på”.* Ud af disse kreative processer, hvor bandmedlemmerne lærte hinanden at kende musikalsk og personligt, opstod de numre, der skulle blive til *Dark Eyes*. Den 22. oktober tager Half Moon Run numrene med i VEGA.

**Fakta om koncerten**

Half Moon Run (CAN)

Tirsdag den 22. oktober 2013 kl. 21.00

Lille VEGA, Enghavevej 40, 1674 Kbh. V   
Pris: 130 kr. + gebyr

Billetter købes via VEGAs hjemmeside, Billetlugen.dk samt Fona-butikker.

[Læs mere og køb billet til koncerten med Half Moon Run](http://vega.dk/arrangementer/ulige-numre-11768.html).

For yderligere oplysninger kontakt venligst

Camilla Grausen

Kommunikationsmedarbejder, VEGA

cg@vega.dk